Valtiovarainministeriön asetus Digi- ja väestötietoviraston suoritteiden maksuista vuonna 2024

1. Johdanto

Digi- ja väestötietoviraston suoritteiden maksullisuudesta säädetään valtiovarainministeriön asetuksella Digi- ja väestötietoviraston suoritteiden maksuista vuonna 2023 (1070/2022). Asetus oli määräaikainen ja voimassa 31.12.2023 asti.

Esityksessä ehdotetaan annettavaksi uusi valtiovarainministeriön asetus Digi- ja väestötietoviraston suoritteiden maksuista. Asetus olisi määräaikainen ja se olisi voimassa 1 päivästä tammikuuta 31 päivään joulukuuta 2024. Määräaikaisuus on perusteltua viraston toimintaan liittyvän muutosvaiheen vuoksi. Digi- ja väestötietoviraston henkilöasiakaspalveluja digitalisoiva OIVA-hanke aloitti työnsä vuoden 2022 alussa. Hankkeen on tarkoitus jatkua vuoteen 2028. OIVA-hankkeessa digitalisoidaan aluksi erityisesti holhoustoimen palveluja, perhe- ja perintöoikeudellisia palveluja sekä rekisteripalveluja ja näiden palvelujen tuottavuus jatkaa kohenemistaan vuoden 2024 aikana ja sitä seuraavina vuosina.

Vuoden 2020 alussa maistraatit ja Väestörekisterikeskus yhdistyivät ja uusi Digi- ja väestötietovirasto aloitti toimintansa. Virasto otti vuonna 2020 käyttöön uuden kustannuslaskentamallin, johon pohjautuen määritellään viraston suoritteiden kustannukset. Tämä uusi, valtion yhteiseen malliin perustuva kustannuslaskentamalli ottaa entistä paremmin aiheuttamisperiaatteen mukaisesti huomioon palveluiden tosiasialliset kustannukset ja muutos näkyy erityisesti viraston henkilöasiakaspalveluissa. Vuoden 2021 maksuasetuksessa suoritteiden hintoja korotettiin useiden palvelujen osalta, koska palvelut olivat uuden kustannuslaskentamallin myötä osoittautuneet alikatteellisiksi. Myös vuosien 2022 ja 2023 maksuasetuksissa muutamien palvelujen hintoja korotettiin alikatteellisuuden vuoksi ja joitakin suoritteita siirrettiin alennetun omakustannusarvon mukaisiksi suoritteiksi. Hintojen korotukset ovat olleet oikeansuuntaisia: suoritteiden alikatteellisuus on vuosien 2021-2023 aikana vähitellen korjaantunut. Edelleen kuitenkin joidenkin palvelujen osalta kustannusvastaavuudet jäävät selvästi alle omakustannusarvon, ja niiden osalta esitetään maltillisia hinnankorotuksia.

Kokonaisuudessaan asetuksessa esitettävät hinnanmuutokset ja muut muutokset ovat melko vähäisiä.

Julkisen notaarin palveluiden ja perhe-, perintö- ja varallisuusasioiden rekisteröintien hintoihin esitetään 0-17 euron korotuksia palvelun mukaan.

Nimenmuutospalvelujen osalta esitetään nimenmuutoshakemuksissa siirtymistä yhteen 95 euron maksuluokkaan laskutuksen automaation edistämiseksi. Tämä eri nimenmuutoslajien hintojen yhtenäistäminen nostaisi etunimen muutosten ja laskisi joidenkin sukunimen muutosten hintaa jonkin verran. Samoin laskutuksen automaation mahdollistamiseksi esitetään, että huoltajan sukunimenmuutoshakemuksen yhteydessä tehtävät alaikäisten lasten sukunimenmuutoshakemukset muutetaan maksullisiksi.

 .

Varmennepalveluiden osalta esitetään biovarmenteiden paljousalennusmekanismin purkamista ja uutta kiinteää, jonkin verran alempaa hintaa bio- ja kansalaisvarmenteille.

Holhoustoimen palvelujen osalta esitetään holhoustoimeen liittyviin lupiin 28-66 euron korotuksia.

Väestötietojärjestelmästä luovutettaviin todistuksiin ja sukuselvityksiin esitetään n. 2–5 euron hinnankorotuksia. Väestötietojärjestelmästä luovutettavien suoritteiden nimien yhdenmukaistamiseksi esitetään, että ote väestötietojärjestelmästä on pääsääntöisesti nimeltään todistus. Tämän vuoksi asetuksen 2 §:n 1 momentin 7 kohtaan esitetään lisättäväksi otteiden lisäksi todistukset.

Asetuksen on tarkoitus tulla voimaan 1.1.2024.

1. **Asetuksenantovaltuus**

Asetuksenantovaltuus perustuu valtion maksuperustelain (150/1992) 8 §:ään.

1. Yksityiskohtaiset perustelut
	1. Asetus

Asetuksen sisältö pysyisi pääasiassa voimassa olevaa maksuasetusta vastaavana. Seuraavassa tuodaan esille ehdotetut sisällölliset muutokset suhteessa voimassa olevaan maksuasetukseen. Lisäksi asetukseen on tehty joitakin kielellisiä ja säädösteknisiä muutoksia.

**1 §.** *Soveltamisala*. Pykälä vastaisi voimassa olevaa asetusta.

**2 §.** *Maksuttomat julkisoikeudelliset suoritteet.* Asetuksen 2 §:n 1 momentin 7 kohtaan ehdotetaan lisättäväksi otteiden lisäksi väestötietojärjestelmästä annettavat todistukset. Väestötietojärjestelmästä luovutettavien suoritteiden nimien yhdenmukaistamiseksi ote väestötietojärjestelmästä olisi pääsääntöisesti nimeltään todistus. Suorite, joka annetaan väestötietojärjestelmästä maksutta henkilön omien tietojen tarkastamiseksi EU:n tietosuoja-asetuksen (2016/679) 15 artiklan mukaisesti, olisi kuitenkin jatkossakin nimeltään ote. Asetuksen 3 §:n 1 momentin 15 kohdassa sekä väestötietojärjestelmän otteet että todistukset on jo mainittu. Muuten pykälä vastaisi voimassa olevaa asetusta.

**3 §**. *Maksulliset julkisoikeudelliset suoritteet*. Pykälä vastaisi voimassa olevan asetusta.

**4 §.** *Alennetun omakustannusarvon mukaiset julkisoikeudelliset suoritteet*. Pykälä vastaisi voimassa olevaa asetusta.

**5 §.** *Liiketaloudellisin perustein hinnoitellut suoritteet*. Pykälä vastaisi voimassa olevaa asetusta.

**6 §.** *Holhoussuoritteita koskevista maksuista vapautuminen*. Pykälä vastaisi voimassa olevaa asetusta.

**7 §.** *Julkisuuslain perusteella annettavat suoritteet*. Pykälä vastaisi voimassa olevaa asetusta.

**8 §.** *Voimaantulo.* Asetus tulisi voimaan 1.1.2024 ja olisi voimassa 31.12.2024 saakka.

* 1. Maksutaulukko

Asetuksen liitteenä on maksutaulukko, jossa maksut on ryhmitelty viraston palveluluokittelun mukaisesti. Seuraavassa esitetään ne suoritteet, joihin ehdotetaan tehtäväksi muutoksia verrattuna voimassa olevaan vuoden 2023 maksuasetukseen.

*Notaari- ja oikeudelliset vahvistuspalvelut*

Notaari- ja oikeudellisten vahvistuspalveluiden omakustannusarvon suoritteiden kustannusvastaavuus oli vuonna 2022 84 %. Vuonna 2023 sen ennustetaan olevan nykyisillä hinnoilla 77%. Selvän alikatteellisuuden korjaamiseksi asetuksessa esitetään vuodelle 2024 n. 20 prosentin hinnankorotuksia julkisen notaarin palveluihin sekä lahja- ja avioehtoasioiden rekisteröinteihin seuraavassa taulukossa esitetyllä tavalla. Esimerkiksi avioehtojen rekisteröinnin hintaa ehdotetaan korotettavaksi 70 eurosta 82 euroon. Muiden notaari- ja oikeudellisten vahvistuspalvelujen hinnat esitetään jätettäväksi ennalleen.

|  |  |  |
| --- | --- | --- |
| **Suorite** | **Hinta/suorite 2023** | **Esitetty hinta/suorite 1.1.2024 alkaen** |
| Protesti | 39 € | 47 € |
| Tallelokeron avaaminen ja sulkeminen ensimmäiseltä lokerolta | 85 € | 102 € |
| Tallelokeron avaaminen ja sulkeminen jokaiselta seuraavalta lokerolta  | 10 € | 15 € |
| Ansioluettelon todistaminen | 70 € | 84  |
| Allekirjoituksen oikeaksi todistaminen | 14 € | 17 € |
| Asiakirjajäljennöksen oikeaksi todistaminen | 4 € | 5 € |
| Elossaolotodistus | 18 € | 23 € |
| Kompetenssitodistus sisältäen asemaa ja allekirjoitusta koskevan todistuksen | 20 €/allekirjoitus | 25 €/allekirjoitus |
| Ulkomaisten yleisten asiakirjojen laillistamisvaatimusten poistamisesta tehdyn yleissopimuksen (SopS 45 ja 46/1985) 3 artiklassa tarkoitettu todistus eli apostille | 30 € | 36 € |
| Vähimmäismaksu työkustannusten mukaan (80 €/h) veloitettavasta muusta notaarin todistuksesta  | 10 € | 15 € |
| Seuraavia rekisteröintejä koskevat hakemukset tai ilmoitukset: avioehtosopimuksen rekisteröinti, aviopuolisoiden välisen, lahjoitusta koskevan ilmoituksen rekisteröinti, avio-oikeuden poistamista koskevan ilmoituksen rekisteröinti, osituskirjan rekisteröinti, aviovarallisuussuhteeseen sovellettavaa lakia koskevan sopimuksen rekisteröinti, asiakirjan rekisteröinti avoliittoasioiden rekisteriin sekä läheisten välisen lahjailmoituksen rekisteröinti | 70 €  | 82 € |

Notaari- ja oikeudellisten palvelujen omakustannusarvon mukaisten suoritteiden osalta em. taulukossa esitettyjen hinnankorotusten jälkeen kustannusvastaavuuksien arvioidaan nousevan vuoden 2023 77 prosentista 96 prosenttiin vuonna 2024.



Kaikkien notaari- ja oikeudellisten vahvistuspalvelujen tuotot olivat seuraavassa taulukossa esitetyllä tavalla vuonna 2022 2,9 miljoonaa euroa ja kustannukset 4,3 miljoonaa euroa, jolloin kustannusvastaavuus oli 67 prosenttia. Vuonna 2023 tuottojen arvioidaan olevan 2,8 miljoonaa euroa ja kustannusten 4,2 miljoonaa euroa ja kustannusvastaavuuden 65 prosenttia. Vuonna 2024 kustannusvastaavuuden ennustetaan nousevan tässä maksuasetuksessa esitettyjen hinnankorotusten myötä yhteensä 78 prosenttiin.



*Holhoustoimen valvontapalvelut*

Holhoustoimen valvontapalvelujen osalta esitetään holhoustoimen lupiin 28 – 66 euron hinnankorotuksia seuraavan taulukon havainnollistamalla tavalla.



Lupasuoritteet ovat olleet jo pitkään selvästi alikatteellisia. Esitetyt hinnankorotukset ovat maltillisia eikä alikatteellisuuden odoteta korjaantuvan pelkästään niiden avulla. Hinnankorotusten myötä kustannusvastaavuuden arvioidaan kohentuvan 80 prosentin tasolle vuonna 2024. Hinnankorotusten lisäksi holhoustoimen lupien kustannusvastaavuus kohentuu lähivuosina Digi- ja väestötietoviraston OIVA-ohjelmassa toteutettavan holhoustoimen palvelujen digitalisoinnin myötä.

On huomattava, että holhoustoimilain (442/1999) 85§ antaa holhousviranomaiselle mahdollisuuden määrätä suorite maksuttomaksi, ”*jos maksuvelvollisen maksukyky on olennaisesti alentunut käytettävissä olevat tulot ja varallisuus huomioon ottaen elatusvelvollisuuden, työttömyyden, sairauden tai muun erityisen syyn johdosta tai jos maksun periminen olisi muusta syystä kohtuutonta.”*

Seuraavassa taulukossa esitetyn mukaisesti vuonna 2022 kaikkien holhoustoimen omakustannusarvon mukaisten suoritteiden kustannusvastaavuus oli 76 prosenttia ja vuonna 2023 kustannusvastaavuuden arvioidaan olevan 94 prosenttia. Edellä esitettyjen hinnankorotusten jälkeen kustannusvastaavuuden arvioidaan vuonna 2024 nousevan 102 prosenttiin.

Holhoustoimen lupa-asioiden kustannusvastaavuuden arvioidaan olevan vuonna 2023 56 prosenttia, nousevan tässä esitettyjen hinnankorotusten myötä vuonna 2024 80 prosenttiin ja saavuttavan omakustannusarvon tason OIVA-hankkeen digitalisointitoimien myötä lähivuosien aikana.

Alennetun omakustannusarvon mukaisten suoritteiden kustannusvastaavuus on arvion mukaan vuonna 2023 21 prosenttia ja vuonna 2024 23 prosenttia.



*Nimen muuttamista koskevat hakemukset*

Nimenmuutosten osalta esitetään suoritteiden alikatteellisuuden korjaamisen ja laskutuksen automaation vuoksi siirtymistä yhteen maksuluokkaan 95 €. Hinnat olisivat yhtenevät etu- ja sukunimen muutoksissa. Palvelun laskutusta on mahdollista automatisoida, kun prosessissa ei tarvita harkintaa hinnan muodostamiseksi. Muutos nostaisi alemman maksuluokan hintoja (etunimen muutokset ja ne sukunimen muutokset, joilla otetaan käyttöön henkilöllä aiemmin käytössä ollut sukunimi, luovutaan yhdestä sukunimiyhdistelmän nimestä tai luovutaan tai otetaan käyttöön sukunimiyhdistelmän yhdysmerkki) 60 eurosta 95 euroon ja laskisi ylemmän maksuluokan hintoja (muut kuin edellä mainitut sukunimen muutokset) 120 eurosta 95 euroon.

Samoin laskutuksen automaation edistämiseksi ja suoritteiden alikatteellisuuden korjaamiseksi esitetään, että huoltajan sukunimenmuutoshakemuksen yhteydessä tehtävät alaikäisten lasten huoltajan uuden nimen mukaiset sukunimenmuutoshakemukset muutetaan maksullisiksi. Tällä hetkellä nimenmuutosten laskuttaminen vaatii vuositasolla noin 1,5 htv:ta ja nimenmuutosten hintojen yksinkertaistaminen tehostaisi merkittävästi laskutustyötä. Alaikäisten sukunimenmuutosten hintojen huojennus huoltajan sukunimenmuutoksen yhteydessä otettiin käyttöön nimilainsäädännön uudistumisen yhteydessä v. 2019. Sillä pyrittiin lain uudistamisesta johtuviin hakijoiden kannalta kohtuullisiin hinnanmuutoksiin. Tällä hetkellä voidaan arvioida, että tilanne on muuttunut ja nimenmuutoksista perittävän maksun pitäisi kattaa käsittelystä aiheutuvat kulut. Nimenmuutoshakemus on asiakkaalle vapaaehtoinen toimi. Tässä yhteydessä on myös otettava huomioon, että etu- ja sukunimilain (946/2017) 28 §:ssä on määritelty ne tilanteet, joissa tietyt nimenmuutoshakemukset ovat kokonaan maksuttomia ja turvaavat perheen yhtenäisen nimikäytännön.

Uusien hintojen myötä nimenmuutosten kustannusvastaavuuden arvioidaan nousevan seuraavassa taulukossa esitetyllä tavalla vuoden 2023 arvioidusta 70 prosentista 95 prosenttiin vuonna 2024.



*Varmennepalvelut*

Varmennepalvelujen osalta esitetään, että biovarmenteisiin sovelletusta alennusmekanismista luovutaan asiakkailta saadun palautteen perusteella. Lisäksi esitetään seuraavassa taulukossa esitetyllä tavalla aiempaa alempaa kiinteää hintaa bio- ja kansalaisvarmenteille. Hinnassa otetaan huomioon poliisin tilitysmaksun poistuminen uuden sopimuksen myötä vuoden 2024 alusta.

|  |  |  |
| --- | --- | --- |
| **Hinta €/suorite** | **Hinta 2023** | **Esitetty hinta 1.1.2024 alkaen** |
| Kansalaisvarmenne (henkilökortti) | 12,80 € | 11,20 € |
| Biovarmenne passille, viisumille, henkilökortille ja oleskeluluvalle (normaalihinta) | 2,60 € | 2,10 € |
| Biovarmenne passille, sotaveteraanit | 2,10 € | 1,60 € |
| Lukkiutuneen kortin avaamiseksi annettava asiakirja | 10 € | Ei muutosta |
| Sote-toimikortit | 23 € | Ei muutosta |
| Sote-tilapäisvarmenne | 16,29 € | Ei muutosta |

Seuraavassa taulukossa esitetyn mukaisesti vuonna 2022 julkisoikeudellisten varmennepalveluiden kustannusvastaavuus oli 136 prosenttia. Vuonna 2023 kustannusvastaavuuden arvioidaan olevan 112 prosenttia ja hinnanalennusten myötä vuonna 2024 103 prosenttia.



*Rekisteritietojen luovutus ja tietopalvelut*

*Rekisteritietojen luovutus ja tietopalvelut organisaatioasiakkaille*

Maksuihin ei esitetä muutoksia.

Organisaatioasiakkaiden julkisoikeudellisten rekisteritietojen luovutusten kustannusten jakautumista on tarkistettu vuonna 2023 aiheuttamisperiaatteen mukaisesti. Kustannuksista suurin osa kohdistuu maksuttomiin viranomaisille tuotettaviin palveluihin. Kustannusten kohdistumisen uudelleentarkastelun myötä aiemmin ylikatteellisen palvelun kustannusvastaavuus lähestyy nyt asianmukaisesti 100 prosenttia.

Organisaatioasiakkaiden julkisoikeudellisten rekisteritietojen luovutuksen omakustannusarvon mukaisten suoritteiden kustannusvastaavuus oli seuraavassa taulukossa esitetyllä tavalla vuonna 2022 196 prosenttia ja sen arvioidaan vuonna 2023 olevan 111 prosenttia. Vuonna 2024 kustannusvastaavuuden arvioidaan laskevan edelleen ja olevan 109 prosenttia.



*Rekisteritietojen luovutus ja tietopalvelut henkilöasiakkaille: väestötietojärjestelmästä luovutettavat todistukset, sukuselvitykset ja rekisteritietojen luovutus muista rekistereistä*

Väestötietojärjestelmästä luovutettavien suoritteiden nimiä esitetään yhdenmukaistettavaksi niin, että ote väestötietojärjestelmästä on nimeltään todistus. Lisäksi väestötietojärjestelmästä luovutetaan sukuselvityksiä. Suorite, joka annetaan maksutta henkilön omien tietojen tarkastamiseksi EU:n tietosuoja-asetuksen (2016/679) 15 artiklan mukaisesti, olisi kuitenkin jatkossakin nimeltään ote.

Lisäksi esitetään seuraavassa taulukossa esitetyllä tavalla 2–5 euron hinnankorotuksia kaikkiin väestötietojärjestelmästä luovutettaviin todistuksiin, otteisiin ja sukuselvityksiin palvelujen alikatteellisuuden korjaamiseksi.

|  |  |  |
| --- | --- | --- |
| **Suorite** | **Hinta/suorite v. 2023** | **Esitetty hinta/suorite 1.1.2024 alkaen** |
| Digi- ja väestötietovirastossa laadittu todistus | 20 € | 23 € |
| Sähköisen itsepalvelun kautta tilattu postitse lähetettävä todistus  | 16 € | 20 € |
| Sähköinen todistus, jonka asiakas tilaa itsepalveluna | 10 € | 12 € |
| Sukuselvitys digitoidusta väestökirja-aineistosta | 65 € | 70 € |
| Sähköisestä väestötietojärjestelmästä laadittu sukuselvitys (digitaalinen) | 30 € | 35 € |
| Manuaalisesti laadittavat todistukset (ml. vihkitodistuksen kaksoiskappale) | 65 € | 70 € |
| Otteeseen liitettävä EU:n monikielinen vakiolomake | 12 € | 14 € |

Väestötietojärjestelmän todistusten ja otteiden luovutusten, sukuselvitysten ja tietojen luovutusten muista rekistereistä kustannusvastaavuus oli seuraavassa taulukossa esitetyllä tavalla vuonna 2022 71 prosenttia. Vuonna 2023 kustannusvastaavuuden odotetaan nousevan 74 prosenttiin. Esitettyjen hinnankorotusten myötä kustannusvastaavuuden arvioidaan vuonna 2024 nousevan 95 prosenttiin, mikä on liki omakustannusarvon mukaista.



Esitetyillä hinnankorotuksilla pyritään kattamaan erityisesti VTJ-todistusten ja sukuselvitysten luovutusten henkilötyön kustannuksia. Todistukset-palvelun sähköinen kehitystyö on vielä kesken. Palvelukanavia kehitetään ja uusia todistustyyppejä tuodaan verkkoon itsepalveluna saataviksi. Vuonna 2024 mahdollistetaan muun muassa vakiomuotoisia todistuksia suppeamman tai laajemman todistuksen tilaaminen itsepalveluna väestötietojärjestelmästä (ns. vapaavalintainen todistus). Maksuasetuksen hinnoittelulla pyritään ohjaamaan kysyntää sähköiseen itsepalveluun. Kuitenkin edelleen esimerkiksi ranskan-, saksan-, espanjan- ja italiankieliset todistukset väestötietojärjestelmästä tai sukuselvitykset vaativat virkailijatyötä.

1. Vaikutukset
	1. Julkisoikeudellisen toiminnan kustannusvastaavuus

Digi- ja väestötietoviraston maksuasetuksen mukaisten kaikkien maksullisten julkisoikeudellisten suoritteiden tuottojen arvioidaan olevan seuraavan taulukon mukaan vuonna 2023 29,0 miljoonaa euroa ja kustannusten 40,3 miljoonaa euroa. Kokonaiskustannusvastaavuuden arvioidaan vuonna 2023 olevan 72 prosenttia. Vuonna 2024 tuottojen arvioidaan olevan asetuksessa esitettyjen hinnanmuutosten myötä 29,9 miljoonaa euroa ja kustannusten 38,9 miljoonaa euroa. Kokonaiskustannusvastaavuuden arvioidaan vuonna 2024 olevan 77 prosenttia.



Digi- ja väestötietovirastolla on myös muihin maksusäädöksiin perustuvaa maksullista julkisoikeudellista toimintaa. Digi- ja väestötietoviraston erityislakien mukaisia suoritteita ovat sosiaali- ja terveydenhuollon varmenteet, avioliittoasetuksen 16 ja 16 a §:n nojalla annetut suoritteet, kaupanvahvistajista annetun lain perusteella annetut suoritteet, julkisoikeudellinen kauppa- ja yhdistysrekisterin tietopalvelun suoritteet sekä kiinteistötietojärjestelmästä ja siitä tuotettavasta tietopalvelusta annetun lain perusteella annettavat suoritteet. Näiden erityislakien mukaisten julkisoikeudellisten suoritteiden tuottojen arvioidaan vuonna 2023 olevan seuraavassa taulukossa esitetyllä tavalla yhteensä 0,35 miljoonaa euroa, kustannusten 0,71 miljoonaa euroa ja kustannusvastaavuuden 50 prosenttia. Vuonna 2024 tuottojen arvioidaan olevan niin ikään 0,35 miljoonaa euroa, kustannusten 0,70 miljoonaa euroa ja kustannusvastaavuuden 49 prosenttia.



Siten kaikkien DVV:n tuottamien julkisoikeudellisten suoritteiden tuottojen arvioidaan vuonna 2023 olevan seuraavassa taulukossa esitetyllä tavalla yhteensä 29,4 miljoonaa euroa, kustannusten 41,0 miljoonaa euroa ja kustannusvastaavuuden 72 prosenttia. Vuonna 2024 näiden kaikkien julkisoikeudellisten suoritteiden tuottojen arvioidaan olevan 30,2 miljoonaa euroa, kustannusten 39,6 miljoonaa euroa ja kustannusvastaavuuden 76 prosenttia.



Digi- ja väestötietoviraston maksuasetuksen mukaisten julkisoikeudellisten omakustannusarvon suoritteiden tuottojen arvioidaan vuonna 2023 olevan seuraavassa taulukossa esitetyllä tavalla 26,2 miljoonaa euroa, kustannusten 28,0 miljoonaa euroa ja kustannusvastaavuuden 94 prosenttia. Vuodeksi 2024 esitettyjen hinnanmuutosten myötä tuottojen arvioidaan olevan vuonna 2024 26,9 miljoonaa euroa, kustannusten 26,8 miljoonaa euroa ja kustannusvastaavuuden 100 prosenttia.



Digi- ja väestötietoviraston maksuasetuksen mukaisten julkisoikeudellisten alennetun omakustannusarvon suoritteiden tuottojen arvioidaan vuonna 2023 olevan seuraavassa taulukossa esitetyllä tavalla 2,8 miljoonaa euroa, kustannusten 12,3 miljoonaa euroa ja kustannusvastaavuuden 23 prosenttia. Vuonna 2024 näiden suoritteiden tuottojen arvioidaan olevan 2,9 miljoonaa euroa, kustannusten 12,0 miljoonaa euroa ja kustannusvastaavuuden 24 prosenttia.



* 1. Liiketaloudellisen toiminnan kustannusvastaavuus

Liiketaloudellisten suoritteiden tuottojen arvioidaan vuonna 2023 olevan seuraavassa taulukossa esitetyllä tavalla kokonaisuutena 17,9 miljoonaa euroa ja kustannuksien 11,0 miljoonaa euroa ja kokonaiskustannusvastaavuuden 163 prosenttia. Vuonna 2024 näiden suoritteiden tuottojen arvioidaan olevan 18,7 miljoonaa euroa, kustannusten 11,1 miljoonaa euroa ja kokonaiskustannusvastaavuuden 168 prosenttia.

 

1. Valmistelu

Asetusehdotus on valmisteltu valtiovarainministeriössä ja valmistelun pohjana on ollut Digi- ja väestötietoviraston esitys viraston suoritteiden maksuista. (Asetuksen suomenkielinen ja ruotsinkielinen versio on tarkastettu oikeusministeriön laintarkastusyksikössä.)

(Valtiovarainministeriön budjettiosasto on lausunnossaan puoltanut asetuksen muuttamista esitetyllä tavalla. Budjettiosaston mukaan…Asetuksesta on pyydetty lisäksi lausunnot 78 keskeiseltä Digi- ja väestötietoviraston suoritteista maksavalta asiakkaalta. Asetusluonnos oli lausuntokierroksella 9.11.2023–24.11.2023. Kirjallisessa kuulemisessa hyödynnettiin Lausuntopalvelu.fi-palvelua, jonka kautta asetusluonnokset olivat vapaasti myös muiden kuin lausuntojakelussa olleiden tahojen saatavilla. Asetusluonnoksesta annettiin x lausuntoa, minkä lisäksi x organisaatiota ilmoitti, ettei niillä ole huomautettavaa asetusluonnokseen.

Lausuntoyhteenveto…)

1. Voimaantulo

Asetus ehdotetaan tulemaan voimaan 1.1.2024.